Πολιτική για το περιβάλλον Η πολιτική της Ένωσης στον τομέα του περιβάλλοντος συμβάλλει στην επιδίωξη […] των στόχων της διατήρησης, της προστασίας και της βελτίωσης της ποιότητας του περιβάλλοντος, της προστασίας της υγείας του ανθρώπου, της συνετής και ορθολογικής χρησιμοποίησης των φυσικών πόρων, της προώθησης, σε διεθνές επίπεδο, μέτρων για την αντιμετώπιση των περιφερειακών ή παγκόσμιων περιβαλλοντικών προβλημάτων και, ιδίως, της καταπολέμησης της αλλαγής του κλίματος. Η πολιτική της Ένωσης στον τομέα του περιβάλλοντος αποβλέπει σε υψηλό επίπεδο προστασίας και λαμβάνει υπόψη την ποικιλομορφία των καταστάσεων στις διάφορες περιοχές της Ένωσης. Στηρίζεται στις αρχές της προφύλαξης και της προληπτικής δράσης, της επανόρθωσης των καταστροφών του περιβάλλοντος, κατά προτεραιότητα στην πηγή, καθώς και στην αρχή «ο ρυπαίνων πληρώνει». […] Κατά την εκπόνηση της πολιτικής της […], η Ένωση λαμβάνει υπόψη τα διαθέσιμα επιστημονικά και τεχνικά δεδομένα, τις συνθήκες του περιβάλλοντος στις διάφορες περιοχές της Ένωσης, τα πλεονεκτήματα και τις επιβαρύνσεις που μπορούν να προκύψουν από τη δράση ή την απουσία δράσης, την οικονομική και κοινωνική ανάπτυξη της Ένωσης στο σύνολό της και την ισόρροπη ανάπτυξη των περιοχών της […]. (Άρθρο 191 της συνθήκης για τη λειτουργία της Ευρωπαϊκής Ένωσης)

Στόχοι — Θέση σε λειτουργία ευρωπαϊκού δικτύου ενημέρωσης και παρατήρησης σχετικά με το περιβάλλον, για την παροχή στην Ένωση και στα κράτη μέλη: 1. Αντικειμενικών, αξιόπιστων και συγκρίσιμων πληροφοριών σε ευρωπαϊκό επίπεδο, προκειμένου: α) να λαμβάνουν τα αναγκαία μέτρα για την προστασία του περιβάλλοντος· β) να αξιολογούν τα αποτελέσματά τους και γ) να διασφαλίζουν την ορθή ενημέρωση του κοινού για την κατάσταση του περιβάλλοντος. 2. Της απαιτούμενης, για τον σκοπό αυτό, τεχνικής και επιστημονικής υποστήριξης.

Καθήκοντα — Σύσταση, σε συνεργασία με τα κράτη μέλη, και συντονισμός του ευρωπαϊκού δικτύου πληροφοριών και παρατηρήσεων σχετικά με το περιβάλλον. — Παροχή στην Ένωση και στα κράτη μέλη των αντικειμενικών πληροφοριών που απαιτούνται για την κατάρτιση και την εφαρμογή ορθών και αποτελεσματικών περιβαλλοντικών πολιτικών. — Συμβολή στην παρακολούθηση περιβαλλοντικών μέτρων μέσω κατάλληλης υποστήριξης για την αναφορά απαιτήσεων. — Παροχή συμβουλών σε επιμέρους κράτη μέλη ως προς την εξέλιξη, εγκαθίδρυση και επέκταση των συστημάτων τους για την παρακολούθηση των περιβαλλοντικών μέτρων. — Συλλογή, καταγραφή και εκτίμηση δεδομένων σχετικά με την κατάσταση του περιβάλλοντος, κατάρτιση εκθέσεων πραγματογνωμοσύνης για την ποιότητα, ευαισθησία και πιέσεις επί του περιβάλλοντος στο έδαφος της Ένωσης, προκειμένου να υπάρχουν ενιαία κριτήρια εκτίμησης των περιβαλλοντικών δεδομένων που θα εφαρμόζονται σε όλα τα κράτη μέλη, περαιτέρω εξέλιξη και διατήρηση ενός κέντρου αναφοράς πληροφοριών για το περιβάλλον. — Συμβολή στην εξασφάλιση της συγκρισιμότητας των περιβαλλοντικών δεδομένων σε ευρωπαϊκό επίπεδο και, εφόσον απαιτείται, προώθηση, διά των κατάλληλων μέσων, μιας καλύτερης εναρμόνισης των μεθόδων μέτρησης. — Προώθηση της ενσωμάτωσης των ευρωπαϊκών περιβαλλοντικών πληροφοριών σε διεθνή προγράμματα. — Δημοσίευση ανά πενταετία έκθεσης για την κατάσταση, τις τάσεις και τις προοπτικές στον τομέα του περιβάλλοντος. — Ενθάρρυνση της ανάπτυξης τεχνικών πρόβλεψης σχετικά με το περιβάλλον, της ανταλλαγής πληροφοριών σχετικά με τις τεχνολογίες για την πρόληψη ή τη μείωση των ζημιών που προξενούνται στο περιβάλλον, μεθόδων για την αποτίμηση του κόστους των ζημιών που προξενούνται στο περιβάλλον και του κόστους των πολιτικών πρόληψης, προστασίας και αποκατάστασης στον τομέα του περιβάλλοντος. — Εξασφάλιση ευρύτερης διάδοσης της περιβαλλοντικής πληροφόρησης, η οποία θα είναι αξιόπιστη και συγκρίσιμη, ιδιαίτερα για την κατάσταση του περιβάλλοντος, στην κοινή γνώμη και, προς τούτο, προαγωγή της χρήσης των νέων τηλεματικών τεχνολογιών για τον σκοπό αυτό.

1. Διοικητικό Συμβούλιο Σύνθεση — Ένας εκπρόσωπος ανά κράτος μέλος, — δύο εκπρόσωποι της Επιτροπής, — δύο επιστήμονες που διορίζονται από το Ευρωπαϊκό Κοινοβούλιο. Καθήκοντα Έγκριση του πολυετούς και του ετήσιου προγράμματος εργασίας και διασφάλιση της εφαρμογής τους. 2. Εκτελεστικός διευθυντής Διορίζεται από το διοικητικό συμβούλιο κατόπιν πρότασης της Επιτροπής. 3. Επιστημονική επιτροπή Απαρτίζεται από προσωπικότητες που διαθέτουν ιδιαίτερη εξειδίκευση στον τομέα του περιβάλλοντος και διορίζονται από το διοικητικό συμβούλιο. 4. Εξωτερικός έλεγχος Ελεγκτικό Συνέδριο 5. Αρμόδια για την απαλλαγή αρχή Κοινοβούλιο, κατόπιν εισήγησης του Συμβουλίου.

Προϋπολογισμός 39,9 εκατ. ευρώ (37,1 εκατ. ευρώ) Επιχορήγηση της Ένωσης: 87 % (85 %) Προσωπικό στις 31 Δεκεμβρίου 2009 Στον πίνακα προσωπικού προβλέπονταν 133 (123) θέσεις, εκ των οποίων είχαν πληρωθεί 121 (116), συν 56 (51) θέσεις λοιπών υπαλλήλων (συμβασιούχοι υπάλληλοι και αποσπασμένοι εθνικοί εμπειρογνώμονες). Συνολικός αριθμός υπαλλήλων: 133 (123), Εκ των οποίων ασκούσαν — επιχειρησιακά καθήκοντα: 89 (80) — διοικητικά καθήκοντα : 43 (42) — μεικτά καθήκοντα: 1 (1).